BDMS บวกต่อ 2% โบรกเชียร์ “ซื้อ” เป้า 34.50 บ. ลุ้นผลงาน Q1 แจ่ม รับผู้ป่วยต่างชาติพุ่ง
BDMS บวกต่อ 2% โบรกแนะ“ซื้อ” เป้า 34.50 บ. ลุ้นกำไร-รายได้ไตรมาส 1/66 โตเด่น รับตัวเลขผู้ป่วยต่างชาติพุ่ง
BDMS บวกต่อ 2% โบรกแนะ“ซื้อ” เป้า 34.50 บ. ลุ้นกำไร-รายได้ไตรมาส 1/66 โตเด่น รับตัวเลขผู้ป่วยต่างชาติพุ่ง
4 เม.ย. 2566

ผู้สื่อข่าวรายงานว่า (4 เม.ย.66) บริษัท กรุงเทพดุสิตเวชการ จำกัด(มหาชน) หรือ BDMS ณ เวลา 10:46 น. อยู่ที่ระดับ 30..25 บาท บวก 0.50 บาท หรือ 1..68% ด้วยมูลค่าซื้อขาย 873.64 ล้านบาท

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ ประเมิน BDMS ระบุว่า ผู้บริหารส่งสัญญาณว่ากำไรน่าจะโตดีต่อเนื่องในไตรมาส 1/66 หลังการเติบโตที่ประมาณ 6% เมื่อเทียบกับงวดเดียวกันของปีก่อนในช่วงเดือน ม.ค. – ก.พ. 66 จากผู้ป่วย Fly-in และผู้ป่วยต่างชาติที่อาศัยอยู่ในประเทศไทย (Expat) ตัวเลขนัดหมายของผู้ป่วยต่างชาติเพิ่มจาก 12,630 ในเดือน ต.ค. 65 มาอยู่ที่ 15,000 ในเดือน ก.พ. 66 โดยที่ 44% มาจาก CLMV, 14% มาจากตะวันออกกลางและอีก 12% มาจากยุโรป เพราะฉะนั้นทางฝ่ายวิเคราะห์จึงคาดว่ารายได้และกำไรจะโตเด่นจากไตรมาสก่อนหน้าในไตรมาส 1/66
ทั้งนี้ ผู้บริหารตั้งเป้าอัตราการเติบโตของรายได้ปี 66 ไว้ที่ 6-8% เมื่อเทียบกับสมมติฐานของทางฝ่ายวิจัยอยู่ที่ 8% พร้อม EBITDA margin ที่ 24% เมื่อเทียบกับสมมติฐานของเราที่ 24.3% มองว่ารายได้น่าจะโตจากผู้ป่วยต่างชาติเป็นหลัก โดยน่าจะโต 30% เมื่อเทียบกับงวดเดียวกันของปีก่อน และสูงกว่าระดับก่อนโควิดอยู่ 16%
นอกจากนี้บริษัทพึ่งเปิด BDMS Saudi Arabia Collaboration Center สำหรับผู้ป่วยชาวซาอุฯ ไปเมื่อเร็วๆ นี้และคาดว่ารายได้จากผู้ป่วยกลุ่มดังกล่าวจะกระโดดเพิ่มจากประมาณ 100 ล้านบาท ถึง 5-6 เท่าภายใน 5 ปีข้างหน้า โดยยังคงแนะนำซื้อที่ราคาเป้าหมาย 34.5 บาท
บริษัทหลักทรัพย์ เคจีไอ (ประเทศไทย) จำกัด ระบุในบทวิเคราะห์เกี่ยวกับหุ้นกลุ่มโรงพยาบาล คือ บริษัท โรงพยาบาลบำรุงราษฎร์ จำกัด (มหาชน) หรือ BH และ บริษัท กรุงเทพดุสิตเวชการ จำกัด (มหาชน) หรือ BDMS เนื่องจากสถานการณ์กลับเข้าสู่สภาวะปกติหลังจากได้รับปัจจัยบวกจากการเปิดประเทศ จึงคาดว่าจำนวนผู้ป่วยต่างชาติจะปรับตัวเพิ่มขึ้น เมื่อเทียบกับงวดเดียวกันของปีก่อน และจากไตรมาสก่อนหน้า ซึ่งจะช่วยผลักดันผลการดำเนินงานปี 2566 เติบโตแข็งแกร่ง
นอกจากนี้ คาดว่าสำนักงานประกันสังคม (SSO) จะพิจารณาปรับเพิ่มค่ารักษาพยาบาลขึ้นจากอีก 10% ตั้งแต่ปี 2566 ไป โดยการปรับครั้งสุดท้ายไปเมื่อปี 2560 ประมาณการรายได้และกำไรของโรงพยาบาลที่ให้บริการผู้ป่วยประกันสังคมมี upside อีก 3-4% ต่อปี และ 2563 ประเมินมี upside อีก 4-5% ต่อปี
โดยยังคงมองบวกกับโอกาสที่กลุ่มโรงพยาบาลจะได้อานิสงส์จาก 1) จำนวนผู้ป่วยต่างชาติที่เพิ่มขึ้น 2) แพลตฟอร์มโรงพยาบาลที่แข็งแกร่งสำหรับผู้ป่วยชาวไทย ซึ่งมีทั้งผู้ป่วยที่ชำระเงินสด และผู้ป่วยประกันสังคม ยังคงให้น้ำหนักหุ้นกลุ่มโรงพยาบาลที่ Overweight โดยเลือก BDMS เป็นหุ้นเด่นในกลุ่ม และประเมินราคาเป้าหมาย DCF ปี 2566 ที่ 36.50 บาท
บล.ดีบีเอส วิคเคอร์ส (ประเทศไทย) แนะนำหุ้น บริษัท กรุงเทพดุสิตเวชการ จำกัด (มหาชน) หรือ BDMS โดยกําไรสุทธิไตรมาส 4/2565 เติบโต 18% เมื่อเทียบกับช่วงเดียวกันของปีก่อน (ลดลง 8% เมื่อเทียบกับไตรมาสที่ผ่านมา) ดีกว่าคาด หนุนโดยรายได้จากคนไข้ต่างชาติที่เพิ่มขึ้นมากเติบโต 61% เมื่อเทียบกับช่วงเดียวกันของปีก่อน
ส่วนรายได้จากคนไข้ไทย อ่อนลงเล็กน้อย เพราะรายได้โควิด-19 ลดลง แนวโน้มระยะยาวไปได้ดี คนไข้ต่างชาติยังคงเข้ามาใช้บริการในไทยจำนวนมาก และ BDMS เป็น หนึ่งในโรงพยาบาลที่เป็นตัวเลือกหลัก, โรงพยาบาลปรับปรุงประสิทธิภาพต่อเนื่อง, มีเครือข่ายร.พ. ใหญ่ที่สุดในไทย ปัจจุบันมี 59 โรงพยาบาล ทั้งโรงพยาบาลพรีเมียม, ระดับกลาง และที่รับคนไข้ประกันสังคม ฝ่ายวิจัย แนะนําซื้อ ให้ราคาพื้นฐาน 34 บาท อิงกับวิธี DCF